khistorydata/jeongjo-sjw-relations huggingface dataset:
정조 15년 · 목
予曰今番設壇配食之擧蓋出於曠感之意而規樓基址之此際顯出誠亦異矣果何以尋得耶東郁曰規樓古基問於邑中故老則指東指西未能的知矣一日夜本府客舍南墻外稠密人家中忽然失火只五家延燒而不及隣舍火勢自止灰燼飛散礎石呈露矣予曰樓爲幾間乎東郁曰以二層營建而上爲六間下爲六間矣予曰丹雘今已畢乎東郁曰才已告訖矣予曰懸板及上梁文果已入刻乎東郁曰上梁文已刊出而懸板未及刊矣予曰御題亦已刻之乎刊出後奉安於規樓事分付本府使可也予曰向來事出場後人心今已安頓乎至於本府之民則無一人於其中誠亦幸矣東郁曰向者處分特出尋常萬萬故民情擧皆歡欣不勝感泣矣
정조 15년 · 강
園幸時本道擧行財力命以道內加分耗許劃
정조 15년 · 목
京畿監司徐鼎修以廣州龍仁等外倉移設於水原便宜論列馳啓敎以本道事再昨秋有筵敎而尙未知委矣每年園幸定例已成京各營則雖輪次本道則不可不年年隨駕凡百擧行亦除分辦等事則財力從何辦出乎每當一番公役輒煩朝家指劃事面之苟艱亦甚矣年前湖嶺兩瀋之三千六千只爲營用有此特劃則況畿瀋乎道內加分耗三千石特爲許劃此後以此所劃爲營用如値無加分或加分而耗不滿此數則以常賑耗準充事回諭
정조 15년 · 강
遣承旨詣宗廟永禧殿景慕宮奉審摘奸
정조 15년 · 강
召見承旨趙鎭宅于重熙堂
정조 15년 · 목
予曰傳香誰爲之乎鎭宅曰小臣爲之矣予曰已傳香乎鎭宅曰姑未及爲之矣予曰李益運有何情勢乎鎭宅曰以向來下敎謂有情勢云矣鎭宅曰上下注書方有關而事變注書無差出之例承旨亦無差出之規有特敎然後乃敢差出矣予曰以事變注書陞付使之斯速差出也
정조 15년 · 강
命兵曹判書金文淳越俸一等
정조 15년 · 목
敎曰兵判事近頗可悶日前自掌務官事兼帶太多不能專意於本任況昨日政院擧措何如則下吏之科治也以入院未過數日者如是擧行殆近於戲劇萬萬駭然當該判書金文淳越俸一等兼帶竝許遞
정조 15년 · 강
以趙宗鉉李漢一洪義榮李東顯李鼎揆爲承旨
정조 15년 · 목
敎曰差祭承旨及兵曹堂上許遞與承旨未差之代前望單子入之待下批牌招察任
정조 15년 · 강
遞承旨李鼎揆李漢一洪義榮以朴天行朴鎤李義弼代之
정조 15년 · 목
政院以鼎揆漢一在外啓請下諭敎以許遞前望單子入之待下批牌招察任又敎曰新除授承旨洪義榮聞已差祭許遞前望單子入之待下批牌招察任
정조 15년 · 강
命御醫卞觀海待所貿封進處分
정조 15년 · 목
冬至使金箕性以御醫卞觀海勘罪一款待回下擧行啓敎以昨年飭敎何等截嚴則所貿之品果或不合但當依所下傳敎決棍充軍旣云或優或劣仍曰勘罪待回下者事體所在殊涉未妥而狀辭旣如此以待封進後處分事回諭
정조 15년 · 강
命京畿監司徐鼎修勿待罪
정조 15년 · 목
鼎修以金洙彬山訟事判下辭意不善擧行委折枚擧馳啓敎以觀此狀辭曲直不難知也卿則勿待罪吏鄕推治一款分揀金洙彬之用於不當用之民村之罪及不顧訟理無難煩籲之罪卿其勘處事回諭
정조 15년 · 강
命吏曹參判閔鍾顯事過後禁推
정조 15년 · 목
吏曹以今此寒食祭恭陵獻官李益運稱以情勢屢度催促終不入來啓敎以情勢二字豈敢發口處分亦用情勢乎渠先遭人言渠不遭人言情勢云云屑越莫甚所當重勘而殆涉曲循使之嚴飭入來受香有實故之李敬五元在外之沈煥之不卽變通以致臨時付標當該堂上事過後下義禁府推考享吏令該曹科罪
정조 15년 · 강
遣承旨詣宗廟景慕宮雩祀壇奉審摘奸
정조 15년 · 목
雩祀壇節祭在明日也
정조 15년 · 강
宗廟夏享大祭親祭受押命親押
정조 15년 · 목
因香室受押單子敎以親押
정조 15년 · 강
召見前水原府使趙心泰振威縣令曺允植于重熙堂
정조 15년 · 목
予曰自園上距洪範山爲幾許里乎心泰曰其問當爲十里許而此山卽外禁養然山下人家最多樹木有難禁養別置如監色等名色各別守護至於火巢新定處勿爲穿破立小石以表垓子恐似得宜矣予曰竝依所奏爲之可也垓子新定內民田價卽當推給耶心泰曰聞本邑民情或有不願受價云而此則更探物情當從便擧行矣予曰家舍之役今已完訖耶允植曰家舍才已就完矣予曰兩邑倉舍何間當營建耶允植曰設倉之擧不可不趁其捧糴之前而第聞材木猝難求得故姑未始役而將因畿伯求財於楊根砥平等地矣予曰斫運之際其所貽弊於民必當不些先探形止然後使之伐木事分付畿營可也允植曰白楊峙園所第四枝靑龍而今番動駕時新作路後莎脫人行恐有因此穿破之慮麓下曾有舊路雖曰迂回以此更爲修治恐好矣敎心泰曰卿詳細看審後火巢改定處及其他各樣形止一一模寫以爲入啓之地可也
정조 15년 · 강
遞承旨洪文泳以洪明浩代之
정조 15년 · 목
文泳不爲仕進敎以許遞前望單子入之待下批牌招察任
정조 15년 · 강
遞總管西淸君煋黃昇源洪明浩李東郁
정조 15년 · 목
因總管變通草記敎以許遞政官牌招開政差出
정조 15년 · 강
有政吏曹判書洪良浩兵曹判書金文淳
정조 15년 · 목
以朴載淳爲正言洪檍爲分內醫提調安昌君燝爲都總管李義行洪檢蔡廷夏李應爀爲副總管
정조 15년 · 강
命都監都提調蔡濟恭兼察大將
정조 15년 · 목
敎曰訓將水原往還間都提調兼察從事官發牌聽傳敎
정조 15년 · 강
削兵曹參判柳誼職以閔台爀代之
정조 15년 · 목
敎曰奉命往來如是阻搪以致空還兵曹參判柳誼削職又敎曰兵曹堂上前望單子入之
정조 15년 · 강
以李翼晉爲承旨
정조 15년 · 목
政院以未差之代開政差出啓稟敎以前望單子入之待下批牌招察任
정조 15년 · 강
遞承旨李翼晉以徐邁修代之尋遞邁修
정조 15년 · 목
政院以翼晉時在任所啓稟敎以許遞前望單子入之待下批牌招察任又以邁修曾經都承旨不得降座啓稟敎以許遞前望單子入之待下批牌招察任
정조 15년 · 목
敎曰自明日連値齋日守令有窠政官牌招開政○以李敏采爲承旨金魯永爲大司憲尹㬦爲大司諫尹行履爲司諫張錫胤金孝眞爲掌令沈奎魯爲持平李貞運爲獻納柳師模朴孝成爲正言吳載純爲內醫提調李壽咸爲梁山郡守
정조 15년 · 강
遞承旨李敏采放李海隣等
정조 15년 · 목
敎曰當該承旨李敏采遞差○因海隣囚單敎以分揀放送因閔鍾顯囚單敎以放因李勉兢李百享囚單敎以連値坐齋才已勘罷幷放送
정조 15년 · 목
成均館以今三月初三日儒生課試當爲設行而大提學未差限內不得爲之之意啓敎以今日坐齋之日也三製勢難爲之當於旬後念前試取而近來圓點有名無實準百點者固無論當年內準三十點元式者亦甚罕是豈設置之本意乎卿其申飭俾勿如前解弛也
정조 15년 · 강
遣承旨詣元陵奉審摘奸仍詣健元陵一體奉審
정조 15년 · 강
王大妃殿進御人蔘養胃湯命依本方自今日一貼式煎入榻敎也
정조 15년 · 강
召見承旨朴鎤李義弼于誠正閣
정조 15년 · 목
予曰左承旨纔經驪州牧使本州兩陵寢守護之節何如而亦或有民瘼之可言者乎鎤曰簽丁之弊何邑無之而未有若驪州之甚焉蓋逃老故>三頉之中至可冤者爲白骨之收布而或有五六年而未頉甚至十數年而未頉徵及族隣冤徹泉壞一人作骨百家被害爲官長者每當歲抄使本里代納而所謂本里多或數十戶少或近十戶自其中簽括殆同龜背索毛不得已以死爲生有族者族徵無族者里徵此所以經年未頉者而我聖王臨御以後凡係弊瘼一皆蠲除前後飭敎何等截嚴而弊猶如前民不聊生臣待罪本州思欲一番厘正以爲一半分對揚之道而爰究弊源專由於軍總之耗縮而耗縮之源實由於兩陵寢守護軍之額外加設校院生之數外願納者也陵官執以籍重本官莫敢誰何臣意則陵軍元數外所謂臾弱案非陵軍子枝而濫入者一一査括校院則元定校生外願納者一切革罷則三頉之弊從此革矣白骨之冤亦可祛矣予曰陵寢鄕校雖有所重陵軍校屬各自定額則別創科外之目作爲避役之藪者寧有如許法網黃口白骨簽丁之弊申禁何如而本府弊端若是依舊雖元係案總者猶可決意釐改旣聞此爲弊之所由則其所査正豈容少忽乎至於大老祠卽予曠感而建設者今其院宇有願納之名目雖曰本邑他院亦有似此名目而頒自特敎新設處禁戢然後他院可以知懼爾之筵奏極爲切實豈可徒載記注而止乎今日雖値坐齋事係民隱以此出擧條令廟堂嚴飭行會使卽一一陶洗如是而本府有一名黃口一額白骨之收斂道伯守令焉逭重勘陵官及校院任生亦當隨現嚴治竝以此意嚴飭待歲抄自本司別遣備卽考其勤慢可也鎤曰如大老祠則以新設之故願納之弊雖不若境內他院然其爲弊則一也予曰予於宋先正院宇自來優待而承旨所奏旣如此民弊宜念豈可無出擧條變通之道乎
정조 15년 · 강
給咸興府燒戶恤典
정조 15년 · 목
咸鏡監司李文源以咸興府民家燒燼馳啓敎以方春失巢極爲可矜原恤典外加給粗一石着意奠接事回諭
정조 15년 · 강
召見時原任大臣閣臣于誠正閣判府事李福源左議政蔡濟恭提學吳載純檢校直提學徐浩修原任直閣徐鼎修檢校直閣鄭求浚原任直閱鄭大容檢校直閣李晩秀尹行任直閣徐榮輔檢校待敎沈象奎
정조 15년 · 목
予曰近日多風津江不得行舟受香之行皆由露梁渡涉云露梁可謂穩津以此觀之舟橋之設於露梁誠善爲矣福源等曰然矣福源曰臣於日前敢陳引年之疏未蒙允許豈不悶迫乎特垂體下之恩是臣區區之望也予曰卿誠思之今日朝著其果成說乎左相筯力辛得異於他人今方獨賢而洪領敦寧徐判府事皆病且老際此無人之時卿之所請豈可聽施乎以此之故洪領敦寧所懇亦未聽施領敦寧則筋力比卿尤衰誠難一向强拂而卿則筋力凡節非比領敦寧決難遽許矣濟恭曰莊陵盡節人襃揚之擧甚盛德事也豈勝欽仰乎予曰慮或有遺漏之事卿須披閱古蹟隨聞見陳達也
정조 15년 · 목
左議政蔡濟恭啓言莊陵立殣諸臣之褒尙崇顯至今日而無餘憾矣其中集賢校理具仁文之托以靑盲終身自廢假稱浴溫往候寧越其危忠苦節比死事諸臣別無遜焉其在樹風聲之道特爲贈職恐爲得宜從之
정조 15년 · 목
予曰各陵木根現捉處陵軍隨書啓列錄各別治罪而捉治營下似不無爲弊之端巡到時卽爲捉治也
정조 15년 · 강
永陵丁字閣獻陵齋室命從便修改昭顯墓丁字閣順懷墓齋室審察以聞
정조 15년 · 목
敎曰永陵丁字閣雨漏及碑閣椽木香大廳春舌等諸般執頉若令度支循例修改則徒有如前不能致精之弊戶判畿伯知悉令陵官從便次次修改始役日時及畢役形止報于畿營隨卽狀聞此後本陵修補竝依此例從便擧行如其擧行事宜道伯與度支長往復磨鍊定式獻陵齋室香大廳典祀廳亦令陵官從便修改始役畢役形止亦令一體報來後狀聞昭顯墓丁字閣齋室順懷墓齋室亦然云如右例擧行此外未及登聞處道伯春奉審一一審察別具狀啓以聞事分付
정조 15년 · 강
昭顯墓植木軍齎糧命量宜題給
정조 15년 · 목
京畿監司徐鼎修啓言昭顯墓白虎邊植木當令本墓軍擧行而齎糧等待之弊不可不念某樣穀中量宜題給俾爲植木時糧資似好矣從之
정조 15년 · 강
推全羅監司鄭民始拿處咸昌縣監羅烈
정조 15년 · 목
左議政蔡濟恭啓言臣於詣閤之路見三四鄕儒手文狀立於道所以見之蓋昨年陵辛時咸昌儒生以孔夫子朱文公影幀祠宇新設請額之意呈訴路傍自上雖不取覽察其本事責諭嚴正而所謂儒生輩不遵傳敎乃敢營建呼邪方張道內士林痛其角勝朝令至發道通本邑儒生竝皆付黃停擧故其中意見不同者不欲混被其罰以至裹足來訴此不可以儒罰施之各別嚴繩定配之意敢達矣從之敎以雖無疏批飭諭辛酉朝禁以後義不敢擅設況孔夫子素王也尊以王爵祭以王禮則書院二字萬萬無嚴萬萬無職向來疏批之微婉出於不屑敎不知治之意則身爲按道守土之臣任渠所爲不卽禁斷不可只罪該儒而止道伯推考該守令令該府拿問定罪也
정조 15년 · 강
陵寢木根摘奸書啓中陵園官律名詳考以啓
정조 15년 · 강
祭品全不致精典祀官及本寺官命拿勘
정조 15년 · 목
敎曰陵寢木根摘奸舊例歲必頻爲而近來摘奸之貽弊反有甚於偸䂨十餘年間初不發送者意蓋在耳今番寒食祭享別遣史官宣傳官而使之各騎私馬不帶官隸出於省弊矣觀此書啓其中孝陵及昭顯墓木根大中小各近四十株昌陵木根雖十倍其數新舊相雜似難區別順康園木根比昌陵又十倍陵園墓官等自有定式律名爲先令政院詳考法典以啓陵軍等以書啓執頉者畿伯旣承筵敎亦依法典科罪其餘陵官等俱有多寡之別皆非法典株數限內今姑勿論從當更有考察爲先嚴飭俾各知悉惕念各陵園墓祭品中愍懷墓祭品全不致精所見萬萬未妥當該典祀官及監封時當該本寺官爲先罷職令該府拿問重勘該寺提調遞差下吏令攸司從重科罪守衛官事當問罪而日前定式渠或未及聞知如渠疲殘之類何以行號令姑爲分揀且以木根言之昭顯墓白虎邊年久株根難以數計所見濯如云雖難一一追勘自今嚴飭栽植每年春秋蜂峴年例摘奸時本墓植木勤慢一體摘奸事令該房知悉
정조 15년 · 강
昌陵令李鳴運命拿問捧招
정조 15년 · 목
政院啓言陵寢木根摘奸書啓中陵園墓官等律名詳考以啓事命下矣取考大典通編株數定式條李陵別檢柳之源參奉尹義東罷職傳旨捧入順康園守奉官許栮梁德履徒三年昭顯墓守衛官金始彬慶弼國奪告身竝令該府擧行昌陵令李鳴運參奉鄭世淳當爲徒年而新舊相混何以爲之敎以昭顯墓則猶有舊痕之相混昌陵則新舊區別然後可以定罪竝令該府拿問過齋後嚴問捧口招
정조 15년 · 강
以李東明爲順康園守奉官吳載能爲孝陵參奉口傳也初仕也
정조 15년 · 강
召見都總管申義淸及其子秉權子重熙堂
정조 15년 · 목
敎曰百歲老人入侍予曰老人似難行步使其子孫扶腋也予曰以朝家尊高年之義雖七八十老人尙且優待況百歲老人乎且生年是壬子云尤可希貴寢食視聽等節果何如義淸曰尙能穩睡善飯而眼視耳聰亦不至大段昏瞶比之年期誠非所期矣予曰一日所食爲幾許而低微之聲亦能詳聽乎義淸曰一日所食則不下五合米而至細之語雖未得詳聽稍高之聲亦自聽得矣予曰子幾人乎義淸曰有子四人女有二人而長子之年爲六十九次子爲六十一三子爲五十五四子爲四十九矣予曰孫子孫女爲幾人乎義淸曰長子之子爲四人女爲三人次子之子爲三人女爲二人三子之子爲七人女爲四人四子之子爲三人長女之子女合爲八人次女之子女合爲六人內外曾孫合爲十六人內外玄孫爲十人合爲七十四人予曰今番隨來者爲幾人乎義淸曰或因穉少不得上來臣之長子與次子之子中路聞其父病報還爲下送率來者爲十二人矣予曰生月日時奏達也義淸曰十二月初四日午時矣予曰偕老乎義淸曰十九成婚七十九回婚禮過十年偕老矣予曰誠是往牒所無之福力也閑養之餘多日行役能無困憊乎義淸曰區區犬馬之誠必欲一入修門以伸叩謝之忱而格外思寵實非所望列邑支供馹騎馱轎得以好好作行豈有困憊之事乎至若昵近耿光親承玉音至願畢矣臣有可達者生民之若樂專在於方伯守令之賢否聖上憂民之盛德至意孰不知而但分憂之臣間非其人率多不能對揚者臣不仰達則聖上深居九重何以照燭乎伏願殿下愼擇淸儉者差送焉臣竊效野人獻斧之忱敢將賤臣年壽與子孫之數以獻于殿下又獻于元子宮矣予曰古稱乞言於黃耇卿言甚好甚好予當依卿言爲之矣予曰俄者宣饌果能善食乎義淸曰善食而以其所餘出送于所住處矣命承旨李東顯曰分付戶曹米肉優送老人處也命秉權曰爾輩中出入科場爲幾人乎秉權曰臣於乙酉年爲小科而至於大科則離親爲難不得赴試臣之子侄輩亦皆工於小科矣
정조 15년 · 목
予曰卿令日發巡耶鼎修曰明日發程矣予曰春耕方殷沿路農形及民隱須爲詳察還朝後一一陳達可也
정조 15년 · 목
敎曰不爲仕進承旨許遞前望單子入之待下批牌招察任
정조 15년 · 강
命知事申義淸令地方官米肉輸送其子秉權調用
정조 15년 · 목
敎曰今日見百歲老人知事申義淸筋力之康旺勝似六七十歲兒齒黑髮滿面帶韶光況七十九歲回婚偕老十年其子若孫曾玄至於七十四人之多又其家計稍實飮食起居若意而資躋崇品職至總管可謂壽富貴多男子如許福人豈特於古罕聞卽亦國家瑞徵及其登對也先陳爲生民愼擇監司守令之方次獻其年與多子孫爲說不待乞言有此質實之奏語予當有酬答之擧老人還鄕後令地方官米肉多數輸送仍致宴需諸子上來中進士申秉權令該曹卽爲調用
정조 15년 · 목
箚略曰狀見傳敎下者以愍懷墓祭物之全不致精提調勘遞郞官譴罷伏不勝惶懍之至第伏念日前飭敎曾未幾何又有此不能董飭荐犯不謹之罪臣實爲首乞垂諒察重勘臣罪批以所辭過矣卿須安心勿辭仍命遣史官傳諭
정조 15년 · 강
配許栮于燈安郡梁德履于旌善郡
정조 15년 · 목
義禁府啓言順康園守奉官許栮梁德履定配事命下矣栮遂安郡德履旌善郡竝押送各其配所允之
정조 15년 · 강
遣承旨詣皇壇奉審
정조 15년 · 강
召見承旨李義弼于重熙堂
정조 15년 · 목
予曰皇壇奉審緣何遲滯而兩承宣果爲竝進乎義弼曰臣退自筵席而兩承旨已出去故姑未聞其委折矣予曰承旨人品予嘗好之而中間事誠非獲已須勿自阻而隨處盡心可也義弼曰臣罪合萬死而聖恩終始如天不知所以圖報矣予曰皇壇事體自別待奉審承旨復命後承旨又爲進去洒掃壇壝洗滌樽罍各別看檢以來也
정조 15년 · 강
遞承旨趙宗鉉罷承旨李祖承朴鎤趙鎭宅職以徐美修洪文泳李晩秀李百亨代之
정조 15년 · 목
敎曰祀典所重何如則有此做錯當該承旨竝罷職在院不能檢飭之右位承旨亦爲遞差又敎曰承旨前望單子入之待下批牌招察任
정조 15년 · 강
以李勉兢爲吏曹參議
정조 15년 · 목
敎曰政官牌招關政在外參議許遞前望單子入之待下批一體牌招參政○吏曹以勉兢方在罷散中啓稟敎以敍用
정조 15년 · 목
以朴祐源爲右尹
정조 15년 · 강
命關西各鎭還弊論理草記
정조 15년 · 목
平安監司沈頣之以各鎭還弊令廟堂稟處啓敎以鎭還之弊若不厘正鎭民亦民也民何安生樂業乎以此之故徒擁虛薄民不聚居豈可膠守於無實之虛薄不思大釐正之擧乎左相旣經道伯必當稔知事情及今釐正在所不已就前來未回啓狀本及此次狀本先從鎭還事卽爲論理草記稟處事招致備郞傳之
정조 15년 · 강
許施關北還餉折米加分之請
정조 15년 · 목
咸鏡監司李文源以各邑所在元還與軍餉留庫中折米六萬石特許加分馳啓敎以何待回啓依狀請施行事令廟堂郞爲分付
정조 15년 · 강
命未婚未葬待畢爲更爲書啓
정조 15년 · 목
漢城府啓言中部未婚未葬成册依初定日報來而定婚未行二人十分無疑者而春川廣州女子之定婚與否亦爲査問的實故懸錄於成册中過時未定婚只有三人使該部官曉諭勸婚未弊十七名該部官親審摘奸後別單書入敎以別單姑爲啓下過行形止待畢爲依外方狀啓例日子更爲書啓以此定式施行
정조 15년 · 강
毓祥宮展拜吉日命以十七日爲之
정조 15년 · 강
王大妃殿進御人蔘養胃湯命停止香橘茶一貼煎入榻敎也
정조 15년 · 강
召見回還使臣于重熙堂正使金箕性副使閔台爀
정조 15년 · 목
復命也○予曰卿等萬里之行得以穩旋予庸欣喜皇帝恩數愈往愈摯至於今番尤爲曠絕誠極感激卿等狀啓已有所云云故叩謝之擧擬待卿等還朝將欲詢及大臣卿須詳奏可也箕性等曰臣等於狀啓已有啓達而書不能詳以待復命日仰奏大抵皇帝恩數特出尋常固已感激而至於何不請封册云云尤豈不萬萬感激乎叩謝之方奏請之擧有不容少緩予曰昨年奏表旣有陳懇者故相所謂元子誕降之辰卽國本已定之日云者果格言也豈在於封册之早晩乎肅廟朝六歲封册豈不爲紹述之一端乎皇帝雖特命封册予意則欲待稍長奏請之行姑且置之只爲叩謝特恩別送使行或賚咨官未知如何箕性等曰聖敎非不欽仰而臣民顒望之情難以遲久矣
정조 15년 · 강
命疏儒曉諭下送
정조 15년 · 목
敎曰向筵聞承宣言已有申飭則今日又因言端問之疏儒之滯留闕外依舊云是豈月前別有下敎自備局行會諸道之本意乎見在闕外者擇其可捧者捧之此後申加嚴飭不當呈納而來呈者設有太學謹悉自該房退却則除非更捧謹悉毋得更爲來呈至於未受太學謹悉而徑呈政院者是有違於先朝定式之受敎自政院分付成均館曉諭下送如是之後鄕儒又復如前留在闕門大闋紀綱決不可尋常處之以此知悉因其疏擧之旣來旋還爲無色以致許久齎糧滯京其爲貽弊當如何今滋之敎非但禁其屑越兼矜鄕儒爲弊之端也此意一體分付
정조 15년 · 강
命別付料及禁軍試射明日爲之
정조 15년 · 목
因政院以西北別付料春季朔試射何日爲之啓稟敎以初九日爲之每年孟朔宣薦禁軍試射因園幸陵幸尙未設行渠輩等待之弊宜念亦於明日爲之
정조 15년 · 강
命西部燒燼民戶奠居後形止草記
정조 15년 · 목
賑恤廳以西部失火民家摘奸後米錢分給啓敎以昨夜知之待曉招致解事宣傳官卽令慰諭仍又付之卿廳賙給而該府及當部別單終不來呈過午始到院京兆事萬萬駭然當該行公堂上一幷越俸一等當部入直官員拿問處之民戶一一奠居後形止使卽報備局令備局發遣郞廳摘奸奠接形止草記
정조 15년 · 강
命未下直守令皆令明日辭朝
정조 15년 · 강
御春塘臺行禁軍試射
정조 15년 · 목
乘輿出延生門入靑陽門由丹楓亭至幕次降輿乘座命兵曹判書金文淳曰禁軍馬漸不成樣誠爲可悶兵判須思通變之策焉文淳曰各番軍馬皆不如前而官給之馬又難博施唯當這這申飭矣予曰此後則點馬之法或於每月一次爲之而若復如前則該別將當有處分矣命文淳曰日勢已晩且有雨意須速試射而步軍節次試官肅拜竝除之先試鐵箭次試騎篘仍試各番試射而不老門當分所矣兵房承旨兵曹入直堂上及總管一員別付料兵房兼春秋一員訓練正進去而左副承旨亦爲來待可也又敎曰騎篘走馬全不申飭兵判記過也又敎曰雨勢如此軍兵雨具而且於丹楓亭分所從速擧行臺上試官則田文顯抑心源李福潤爲之丹楓亭不老門則兵判禁軍別將及各番將分詣也禁軍試射訖命別將以下各番將各射柳葉箭一巡禁軍別將申大謙等以次應射訖予曰試射則雖値雨而近聞田家頗望雨云誠可幸也仍命頒賞訖敎曰兵判記過分揀降座還內
정조 15년 · 강
司諫尹行履疏請文宗壼位博考文蹟以補闕典仍乞遞賜批
정조 15년 · 목
疏略曰臣嘗敬覽于國朝寶鑑至我文宗大王壼位之十年虛位竊不勝訝惑之忱抱玆耿耿已有年所敢此冒陳惟聖明垂察焉惟我顯德王后權氏昇遐在世宗辛酉之歲卽文宗大王在震邸之時也莅貳極之位而豈可一日曠嬪位也又於庚午登極後亦豈可一時曠壼位也哉揆以典禮理所必無而只以文獻之無可考屬之闕疑者久矣及夫故相臣金在魯奉命赴燕也見皇朝書籍有曰景泰庚午遣太監賜朝鮮國王及王妃崔氏誥命冕服云驚曰我朝無崔氏王后也至有呈文于禮部之擧伊後忠州進士金敬之上疏有曰我國文徵不知有崔妃事而幸賴中國書籍可以考據云云我英宗大王亟令史官考出言錄而無册立崔氏之事故其事遂寢臣未知其時所考之實錄果是世宗朝實錄而辛酉以後至庚午果無册嬪之事乎臣竊伏見燕山朝大司諫金克忸等請復昭陵之言有曰文宗元妃權氏亡在魯山之前而一時追廢云云燕山之世去文宗朝不甚遠矣而旣曰元妃則可知有繼妃也且於全州崔氏譜册有云恭嬪以無后書之其考名卽道一也而臨瀛大君璆之妻娚也世之人或謂恭嬪是文宗妃位而只書世子嬪時所稱之恭嬪云此是自古口傳之言非有文蹟則臣何敢質言乎第以故相臣所見皇朝書籍與金克忸所稱元妃之義參之以崔氏譜所稱恭嬪則事不偶然臣意以爲世宗朝實錄更爲詳考而係是重大之事下詢廟堂之臣博考文蹟以補闕典焉仍伏念臣言議學識久居人下前後冒膺罔非罪戾壞損之斥至登相箚緘默之罪又著堂疏臺端一步便成錢限自速逋慢之罪仍陳短章而屢呈喉院輒致退却者誠未曉其意之所在也事旣無前弊實關後不勝慨惜之至以此以彼其不可冒據也決矣乞垂鑑察亟削臣職焉批以疏中所陳之事常所耿耿致感不敢弭忽于中者況於近日以莊陵配食事略有義起而講行之擧則此時此事尤豈不欲廣稽而博問以決積鬱之疑然其事則莫重莫大其詳則至晦至昧此所謂欲言不敢言荏苒至于今際聞有爾疏取見發語不覺怳然會心次次閱過至結尾爾言不過存疑予惑因此愈邃故相金在魯赴燕時記述嘗從筵臣而見之矣文廟登極勅事實載在史傳故知之矣崔氏請牒註錄亦與疏語差爽矣最是光廟實錄中錦城事有欲以妻族爲王妃而不得以中宮非已所立百計離間之語似爲一分可據之證耶所謂崔道一指倉丞崔道一也且云欲立不得非已所立則要之文廟有建繼妃之禮而繼妃之非倉丞之崔明矣噫觀規褸故基之忽顯於今日尙以爲奇異此事又或得徵信之的確快擧百年未遑之典是豈特於予與有幸焉於昭陟降洋洋之靈必有悅豫方召接大臣春秋館堂上諮度考據之道爾其勿辭察職
정조 15년 · 강
遞知春秋尹坊以鄭昌順爲知春秋閔鍾顯爲同春秋
정조 15년 · 목
敎曰春秋館堂上老病人許遞未差之代前望單子入之待下批牌招察任
정조 15년 · 강
召見大臣以下于誠正閣左議政蔡濟恭知春秋鄭昌順同春秋閔鍾顯直閣徐榮輔司諫尹行履
정조 15년 · 목
敎曰司諫尹行履疏語係是莫重之事大臣入侍事遣史官傳諭○濟恭曰今日之雨可謂知時民事誠多幸矣予曰儘是喜雨矣予曰卿等入來時知召接之爲何事耶濟恭曰臣之入闕後聞因臺疏事而未詳裏面矣予命承旨李晩秀讀臺疏及批答訖予曰此事事體則至重大文獻則無徵信十二年壼位之曠諸臣之所疑予豈或不知必欲博考之心亦豈待臺臣之請而曾聞先朝亦有以此事疏請者特命春秋館堂郞考出實錄而自有此事聖心大致驚動至諸臣復命之日而整衣以待之以先朝追遠之誠考稽之方若是靡不用極伊時諸臣亦豈如今人之固陋而畢竟無可據之文事遂寢止予於此事積有疑晦狀愓于中者久矣況當近日追感莊陵事盡節諸臣亦皆表章至有設壇配食之擧況此事所重何如而以其所重也故每鄭重難愼尙未博考廣詢矣俄聞有留院臺疏之言此事初意有何明確徵信之語促令入之及見疏本其所援據亦不過疑信未定之辭也臺疏中三條設疑或是野史所傳或出私家譜册皆不足可據而向因莊陵事考來實錄光廟實錄中有崔氏事實以此觀之崔氏初無册嬪之事明矣而中宮非已所立云者或其時固有已定之壼位耶抑或以顯德聖后爲說耶此是臺臣之所不知而予所滋惑者存焉批答中已詳言之矣且言端旣發不可踰日故今日夜色向闌且方雨雨而特召卿等欲問釋疑之方卿等之意何如濟恭曰臺疏中所謂金敬之疏臣亦未嘗聞之而此事自前有外間傳疑之說而特以事係莫重人不敢公傳矣故參判吳光運方帶禮參時掌令姜必愼書勸以此事陳達以正屢百年未遑之禮吳光運亦驚疑卽閱可考書籍沈吟久思乃悟曰顯德王后昇遐之後文廟無六禮所聘之嬪而庚午六月遽在諒闇壬申四月乃是橝月而昇遐在於五月則諒闇之中不得册立中宮禮固然矣後人不能思量及此每以壼位之有闕有此等疑論良亦可笑遂以此意復書於姜必愼到今思之吳光運所言之三年內不得册立云者極是矣近日或有語臣以姜必愼之書語故臣之所答亦如吳光運之所答矣予曰臺疏以先廟考史時未必英廟實錄爲言嬪位之曠在文廟在儲時則考實錄而不考最合徵信之英廟實錄決無此理而事在久遠末考文蹟之前亦不可謂臺言之必不然一番更考三朝實錄則可以曉然矣濟恭曰臣意則雖不更考似無妨矣予曰此事不疑固也不疑而考疑亦何不可春秋館堂上亦陳所見可也昌順曰臣與大臣所奏別無異見矣鍾顯曰臣則初未聞此事而一番考出似可釋疑矣予曰臺臣旣陳疏必有詳知者奏達可也行履曰臣之平日所蘊悉陳於疏中無他可奏者矣予曰書不能盡意亦豈無疏中餘蘊之可以敷演者乎一一陳達也行履曰疏語外實無可達之辭矣予曰崔道一何官也行履曰似是判官矣予曰臺臣誤知卽倉丞也金敬之疏果在何年乎行履曰年條則未詳矣予曰臺臣似聽瑩而初謂有別般詳知之事特命入侍矣所奏全未別白誠甚泄鬱矣濟恭曰臺臣事誠慨然矣如此莫重之事豈可以草草傳聞之說容易登聞陳請乎予曰故相金在魯事直閣必當詳知詳奏可也榮輔曰臣曾見故相赴燕日記則壬子頒下明史國傳謄本多誤書闕文而文宗王妃姓氏誤書卽其一事故相戊午使行蓋爲厘改史書之謬果得厘誤而歸事實與臺疏差異矣予曰勿論如此如彼一番考出有不可已外史庫則姑勿下往先就本館所奉先朝實錄中詳考則伊時英廟實錄考出與否可以知之若有可疑更考外史庫所奉爲好卿等明日早朝與三翰林齊進擧行而金敬之疏本及伊時筵話必多可考且伊時考出之行必有別單詳細考奏也政院日記亦必有可考承旨退出取考各年日記中當考卷詳細謄入可也予曰今已召接明日賓對則勿爲之如有時急可奏之事今筵奏達也濟恭曰別無時急可達者矣予曰昨日召見回還使臣聞彼中禮待去益曠絕禮部及通官輩皆言當有別使稱謝之擧而予意則專送別使似涉張大屑越且每年貢使必有特異之事因此而輒送別使則恐有後弊只於前頭節行表文兼伸謝語且具別咨於禮部似好矣予曰關西鎭還事何以則爲好民隱所關顧何所惜而咸陽之例實是難繼之道亦不可仍以置之何以則可以捄弊乎濟恭曰聖敎之下臣亦晝思夜度以爲奉承之方而終無好道理故有回啓之命而至今未得稟奏者此也予曰第須爛熳講究好矣
정조 15년 · 강
命前禁衛大將金持默分揀仍任
정조 15년 · 목
政院以總戎使徐有大以兼察禁衛大將明日本營習陳啓稟敎以飮食之事勅或施矣前大將分揀姑爲仍任牌招傳授命召也
정조 15년 · 목
因政院守令署經啓稟敎以大司憲許遞與踏下諸臺未差之代前望單子入之待下批牌招署經
정조 15년 · 강
承旨洪文泳等聯疏自引賜批都承旨洪文泳左承旨李晩秀右承旨李義弼左副承旨徐英修右副承旨李東顯
정조 15년 · 목
疏略曰朝者司諫尹行履陳疏到院臺閣言事之章豈有退却之理而疏中所請事關莫重其在審愼之義旣難遽然捧入且値齋日勢將留院故以過齋後更呈之意往復還送卽者臺臣攙論臣等目以阻搪歸之推托職在出納遭此詆斥有不容晏然在職相率聯籲徑出禁扃乞治擅離之罪以肅朝綱批以勿辭行公
정조 15년 · 강
命扶餘等邑蹲柹封進當減與代給草記回啓
정조 15년 · 목
忠淸監司朴宗岳以扶餘等邑蹲柹封進事例據實馳啓敎以年條與本意旣難考得而其所責納無異白徵大抵用處則不緊僧弊則絕痼其所釐改莫如永蠲之爲便而臘雉而作貢寺柹而停捧一事二事以蠲爲事亦有關於事體保奴之代給斗數之減定或爲捄弊之道乎宮府一體自廟堂豈有初不査定之理此意知悉詳問用處緊歇當減幾許代給幾許草記回啓事言于廟堂
정조 15년 · 강
給沃川等邑燒戶恤典
정조 15년 · 목
忠淸監司朴宗岳以沃川等邑民家失火馳啓敎以沃川被燒民戶至於四十餘戶之多方春失所極爲可矜元恤典外各別周給嚴飭該邑䂨給材木斯速奠居畢奠居後形止狀聞事分付
정조 15년 · 강
判下兵曹毓祥宮展拜時軍兵磨鍊草記
정조 15년 · 목
因該曹草記敎以訓局步軍十五哨馬軍三哨爲先後廂禁衛營留陳禁軍二番隨駕
정조 15년 · 강
命以別伸謝烟之意另撰回咨轉致北京
정조 15년 · 목
左議政蔡濟恭啓言今番使行賚來格外加賞及使臣宴賞俱係特恩別使則雖涉重難在我國道理亦不可以前頭使行別伸謝烟之意令文任另撰回咨正書安寶定禁軍下送灣府請轉致北京允之
정조 15년 · 강
命惠廳湖西貿米鱗次上納
정조 15년 · 목
知春秋鄭昌順啓言臣於惠堂幸蒙體諒之恩凡係惠局事不復與知至於貿米一款臣旣筵稟擧行今雖遞職不可不仰達矣賑廳米儲本自不敷故相臣鄭弘淳貿米儲置爲四萬餘石其後賑濟專賴此米而今則已罄矣幸値前年豐登欲行三道貿未旣貿之後運納京廳自是次第事向日湖西道臣以民弊爲言至勤下詢臣以船價諸費已有定式區劃似不至爲弊爲對及見擧條下者則前道臣以已令還分爲言大臣仍有請推之奏矣旣捧貿米成册於諸邑以報惠廳則其所區處當待惠關而旣令還分則竝耗會錄明春上納事理當然今秋還捧許令取耗以補穀縮與雜費只以成册所報穀數船運上納而若以一時上納爲難則以明春再明年爲限分半上納爲好旣有餘耗之理當爲補縮之資比之當年省弊大矣予詢大臣左議政蔡濟恭曰其時湖西前道臣果於筵席無貿米分給之語而退出之後見其擧條草本則始以此爲言故臣亦以問備爲請矣依重臣所奏預爲分付該道好矣從之承旨洪文泳李義弼李東顯李百亨敎曰今見臺疏以其疏本之日前以齋日出給俟過齋來呈云者政院事極爲未安雖非似此關係莫重之事言疏之齋日留院自是常例則往復還送者似出重其事之意有關後弊其時在院承旨罷職今日諸承宣之循襲也亦甚不察一竝遞差送時旣不與聞混同聯名難克率爾當該承旨重推
정조 15년 · 강
罷兵曹參判黃昇源參議李䕫職拿處注書李海隣
정조 15년 · 목
敎曰當該兵曹堂上罷職又敎曰當該注書拿處
정조 15년 · 강
命權設都監時部隸土石進排及坐更之弊革罷
정조 15년 · 목
漢城判尹具㢞啓言每當權設都監時必設於西部字內工曹刑曹司譯院三處而每治甕造成所入爲大石六塊中石五負雜石七負赤土十餘負牛糞十餘負磨石沙數百餘負矣輒使西部專當進排故部隸率坊民擧行之際不但部屬之痼弊貽害民間尤無可言而旣有營繕應役之軍則使該部替當亦無意義且稱以守直勒令本部別立座更徒貽民弊別無緊關請永爲革罷從之敎以土石進排之無價擔當不但無義如是申飭之後更或有侵漁部屬坊民之弊則犯科官吏令該部報于京兆官員草記請罪下吏嚴治至於座更之弊尤無意義雖一名襲謬責立則亦自卿曹草記論勘
정조 15년 · 강
推戶曹判書趙鼎鎭
정조 15년 · 목
敎曰枚擧傳敎行會宜使本旨暸然而近日有司堂上擧行多有矇然至於湖西奴婢事而甚矣當該堂上推考
정조 15년 · 강
行召對于熙政堂仍召見輪對官承旨徐美修直閣徐榮輔玉堂韓光植金煕采假注書趙台榮記事官洪樂游徐有聞
정조 15년 · 강
命西平君庶孫子定婚後草記
정조 15년 · 목
漢城府以西平君庶孫子議婚處姑無完定啓敎以申飭定婚後草記可也
정조 15년 · 강
命秩卑人京詞訟依前通擬
정조 15년 · 목
吏曹啓言秩卑人詞訟問議大臣事命下矣就問于大臣則以爲部官事面有間於廟令寢令特許參用恐未爲不可云矣敎以部官雖曰詞訟曹郞亦用詞訟則似此地處文許曹郞蔭獨靳於部官可乎況部令雖極擇其選亦豈過於守令乎以此以彼依前通擬實合事面大臣之言亦然依此知悉擧行也
정조 15년 · 강
召見前水原府使趙心泰于重熙堂
정조 15년 · 목
予曰園所奉審果爲無頉乎心泰曰無頉矣予曰所植樹木何如耶心泰曰皆已茁長亦甚密密矣予曰然則植木一事庶將弛心矣予曰農形何如心泰曰日昨雨澤雖不足於付種麰麥則果爲洽足云矣予曰元戎之任不輕而重卿須惕念善爲以副朝家特簡之意也心泰曰臣於見職萬不近似而前頭僨誤臣所自知是可惶悚矣予曰本營中旬曾有飭敎而久不設行云是豈朝家申飭之意乎亦豈元戎擧職之道乎當別下傳敎卽速擧行也
정조 15년 · 강
命水原府壯勇軍依京各營行伍拔薦例無礙越薦
정조 15년 · 목
前水原府使趙心泰啓言臣待罪水原府時壯勇營鄕軍抄壯之際將校子枝抵死謀避故探其由則以壯勇軍登科者見枳於末副薦云其所厭避容或無怪此後一依京各營行伍拔薦例隨其相當無礙越薦之意請分付部守兩廳從之敎以本府事體之所重自別與京軍門行伍之無礙越薦竝無論至於本府軍伍則非軍伍也如京一內禁軍之以宣薦充定也宣薦猶況末副乎又況本府素稱外都監近來別加抄擇上京立番於大內至近之地出於壯軍威修戎政之意此而若或拘礙於越薦時則當該行首部將守門將令兵判嚴棍仍又充軍於本府以此擧條令兵判嚴飭兩廳仍令本府揭板於將校各廳而此後夏冬大政將鬼取才時本府軍伍出身之以將校子枝之分明有來歷而不入於守部兩薦者自該府族泒修成册與當者上送兵判處直錄於薦記之上同爲取才而每政或間取水原窠一人亦必收用事定式亦爲載之大政考御覽册子事分付
정조 15년 · 강
命訓局中旬斯速設行
정조 15년 · 목
敎曰以訓局中旬之申飭設行年前有下敎朝筵召見訓將問之果然取見傳敎則過數年不設則該將臣自備局察推旣有定式至今載之政院兵房故事今距設行之年亦爲數年則雖不至於太過限而優亦可謂察推之期矣廟堂也該房也其能記有未可必是豈定式之本意我國俗所謂吏胥之國也掌故之不勤不可只責數遞之官員後復不能依定式察推而該房亦不提醒則當該有司堂上及色承旨推考該掌吏科治事申加嚴飭中旬之今年設行足爲當次亦卽申飭該營俄聞訓將言賞格木預爲請得然後可以擧行云而例用嶺南架山山城之木云故令備局考納城簿五百餘同之木近無尺寸見在者云一時賞格之需姑無論其在陰雨之備寧有如許事理乎其中貸不還作之類嚴飭釐正當該道臣草記論罪中旬旣發令之後因此中止則是欺三軍此意令廟堂一體知悉區劃物力草記使之斯速設行
정조 15년 · 강
許施湖西拯米以錢代捧之請給淸安縣燒戶恤典
정조 15년 · 목
忠淸監司朴宗岳以礪山長興順天致敗船拯米代錢收送裝發該守令及護送前虞候具載敬時虞候金守基等罪狀竝令攸司御處馳啓敎以下該司御處新定式中從便二字難免糢糊無論如此旣關民弊以錢代捧之請依狀請施行事令該曹行會○又以淸安縣民家失火恤典題給馳啓敎以殘縣民戶之三十餘被燒極爲矜悶嚴飭該倅斯速所給材木俾卽奠居後畢接形止使之報來卿其發遣褊裨摘奸狀聞原恤典卽爲分給每戶加給會付穀一包小殘獨戶還上身布特爲蕩減事自政院今日內回諭
정조 15년 · 강
命關西鐵箭武士當召見試取
정조 15년 · 목
平安監司沈頤之以鐵箭遠射武士抄擇上送馳啓敎以待其齊到兵判先試過一百五十步以上者草記翌日訓將次試草記又翌日御將總使分日試取如右例各日不入格者竝卽下送只以入格人待令仍令承傳宣傳官微稟則當召見試取以此分付故水使鄭德鳴孫故郡守白時謙從孫兵判先爲試取草記雖未越百五十步仍爲留置以待遠射武士親試日此意兵判諸武將知悉擧行
정조 15년 · 강
重推禁衛大將金持默配中官金允默
정조 15년 · 목
禁衛營以本營上番鄕軍病報出幕者遣將校摘奸啓敎以身爲大將若知與士卒同甘苦之意則使管下立番之卒如是傳染而不卽變通西郊出幕無非禁衛軍之說至發於筵席乎如難擅便下送則先差者何故仍留幕中以旣差更痛乎是大將使之痛之卿可謂函人之罪人出幕之數如彼夥然則論理草記雖難深責於卿而竝與往言大臣送言該房而不爲卿之事節節駭然卿則爲先從重推考此後一依昨日口傳下敎定式擧行這這草記未差之類頻給藥物各別救療次次下送畢下送後草記此草記申前入啓而日入後稟課所爲萬萬痛駭當該中官坡州牧定配當該司謁汰去降充鄕軍立番以懲公事遲滯之罪
정조 15년 · 강
命御營鄕軍救療惕念擧行
정조 15년 · 목
該營以本廳上番鄕軍中病出幕者救療啓敎以卿其取鑑於禁將惕念擧行
정조 15년 · 강
命義州折衝金廣鋏白東采加資
정조 15년 · 목
平安監司沈頤之以義州折衝金廣鋏等拯活人命三十一名馳啓敎以拯活人命至於此多尙未論賞殊非激勸之道金廣鋏白東采加資後日政下批
정조 15년 · 강
命故監察鄭保追配乃祖之祠
정조 15년 · 목
禮曹啓言龍仁幼學李衢祥上言請置之敎以故監察鄭保之忠節可謂不死之死六臣而比看於生六臣則與金南兩人可竝肩餘四人反有讓頭於此人之歎況以乃祖之孫踵守家聲尤何等卓異然贈止下大夫果似不足向以配食事收議之時豈不欲竝擧而除非殺身成仁之人惟嚴戶長外姑略之自有取捨者存至於加秩賜諡與成朴兩家諸人之同時竝命差有間焉此所以欲施未施者又若追配乃祖之祠夫誰曰不可此一款依願施行事分付
정조 15년 · 강
命昌寧前縣監徐有豊卽其地定配前慶尙監司李祖源亟施不敍之典
정조 15년 · 목
義禁府啓言昌寧前縣監徐有豊民結之不得防納朝禁至嚴牛贖關由營門法例卽然而有豊初不報營任自懲捧至若客舍修改之役雖曰不可已之事加斂民錢之數至於三千七百兩之多罪不可容貸告身盡行追奪杖八十收贖徒二年定配敎以加捧不法加用亦不法無論捧用之入於修繕與否渠若十分審愼到底詳明設欲强意覓疵必無可執之跡則道啓何爲而出乎本事姑捨是朝家於辛壬被禍諸臣家人非大罪不欲置對竝與金吾之銜必卽曲諒意蓋深矣況於聖后私親豈或歇后看過乎渠能善爲而不冒不法之案則亦豈久置囹圄乎道伯旣不能先事嚴飭則朝家處分惟有公法在焉以渠地處有渠査事徒年之律失之太輕卽其地定配加用盡報公廨訖役後令道臣狀聞事分付欲待査啓來到後處分矣今觀査啓道伯事誠駭然矣近年本道穀移貿之擧出於爲民弊之苦心而當初屢加難愼他道飭敎亦當聞之則道內守令之詳定外犯科不能防戢看作西谷例賣取剩之謬例者是豈成說乎觀於一徐有豊而安知無幾箇有豊伏在末發覺中乎雖令七十州只有一有豊其爲不察則一也前道臣李祖源亟施不敍之典先自昌寧剩錢令新伯一一還給於民間萬一不勤有現發之弊則新伯亦難免重勘令廟堂各別嚴飭此擧卽爲嶺民示信朝令也或有未發覺之類避罪之逕綽有餘地若此而道伯闔眼守令淟涊其可曰國有法乎
정조 15년 · 목
漢城府以東小門外北積洞病幕失火出幕人四名飮烟致死啓敎以昨以西部出幕之類夥然抄出鄕軍方令給糧下送而他郊可以反隅欲爲別般申飭矣觀此別單病死猶可矜況燒死乎令賑廳給恤典卿其嚴飭各部死於病幕貧不掩土者這這報來後恤典卽題給令該廳月終錄啓事分付
정조 15년 · 강
召見守禦使鄭昌順于重熙堂
정조 15년 · 목
予曰嶺南移貿穀事誠悶然矣蓋此移貿之擧爲念嶺南還多之弊使之移貿裒益而觀此徐有豊供辭可知一道同然是豈成說乎卿曾經本道故如是召問有何矯捄之道耶昌順曰在於道臣察飭之如何至於邑吏奸竇想必夥然矣
정조 15년 · 강
命南漢僧徒入居過三十年者狀聞加資
정조 15년 · 목
守禦使鄭昌順啓言南漢僧徒之募得入居誠爲守護軍器之道而吏屬之誅求多端保存無路朝家每爲軫念顧護入居過三十年者亦有加資之例以爲激勸之方今亦請依前例帖加成給從之敎以此後年限恰滿則不待擧條更稟直自本廳後錄應資人姓名狀聞加資下批事定式以爲渠輩一分樂赴之端至於入居僧之偏在於關東殊未可知況關東各刹無不凋弊則其入居之弊不可不念如有減定名數從他聚置之方便者卿其量宜定式後狀聞也
정조 15년 · 강
命來十六日儒生殿講便殿爲之
정조 15년 · 강
命水原府前排迎送等待大臣及本道觀察使都事之行外除之
정조 15년 · 목
備邊司啓言水原新邑處在三南孔道種種弊端不一而足而某中前排七十二名卽幸行時扈駕往來而本府使星來往絡繹不絕於其迎送不得不以此前排爲擺列每當等待留連之時使之自裹糧其所矯捄不容少緩自今爲始只大臣及本道觀察使都事之行外餘外使星毋論位品高下竝於五里程待今以除一分弊瘼之意請分付允之
정조 15년 · 강
命沁都米五百六十石屬之水原府
정조 15년 · 목
備邊司啓言水原自遷邑以後事面之重與他有別聞水原有沁都米移轉留置者每年糶糴以其耗條作錢以送而價直之定每患高峻實爲水民之弊此固朝家所宜矯革而況水原關防之重未必不及於沁都則以水原留置之米作錢以納於沁都實涉乖當從今爲始沁都米五百六十石屬之水原府請以爲救弊允之
정조 15년 · 강
命中旬賞格倣乙酉前例
정조 15년 · 목
備邊司啓言中旬設行事命下矣中旬旣已當次訓局非請得賞格木無以設行射軍木二十同伐錢二于兩湖南休番木左水營三十同右水營二十同伐錢二千兩劃給以準七十同之數則足可倣乙酉前例請以此分付訓局及兩道監營水營允之
정조 15년 · 강
召見刑曹判書權欕前水原府使趙心泰于重煕堂
정조 15년 · 목
敎心泰曰令番園所定垓補土及植木家舍等役事終始效勞本府吏校方欲施賞言于時府使處區別成册以來京營門柳檜木運去時效勞校卒且不可不紀念亦爲修成册送于政院以爲人啓之地事分付該大將敎欕曰求禮囚金成甲朴同孫事原其情則非出故殺之意容有可恕之端耶欕曰醉僧之無禮不恭者俗人之捽曳拳踢雖或無怪旣已致命之後恐難容貸予曰雇工事獄情果何如欕曰雇主以乎日含憤蓄怨之心暗地逢着雇主躑之蹴之仍爲致命此則恐無一毫可恕矣予曰卿曹回啓諸囚姑俟卿之登筵故不爲判下矣
정조 15년 · 강
命前忠淸水虞候具載敬拿處詳考日子如在宥旨前勿論
정조 15년 · 목
因載敬拿處傳旨也
정조 15년 · 강
遞承旨徐瀅修李敏采汰假注書趙台榮以李時秀李義弼爲承旨
정조 15년 · 목
敎曰當該承旨遞差當該注書汰去又敎曰承旨前望單子入之
정조 15년 · 목
因都總府寶釼望筒敎曰懸頉及在外人竝許遞與未差之伐政官牌招開政差出○以李勉兢爲吏曹參議洪宗涉爲順康園守奉官初仕也安春君烿邊得讓爲都總管黃昇源嚴思晩爲副總管
정조 15년 · 강
命礪山等邑守今稅穀壯衣發後待自現拿囚
정조 15년 · 목
戶曹啓言礪山長興順天三邑稅船到泰安郡致敗時礪山船不善護送前水軍虞候具載敬今旣遞職其罪狀今該府拿問處之礪山府不完船裝載之失長興順天兩邑晩時發船之罪有難容貸今本道指名現告拿問嚴處長興順天船不善護送之水軍虞候金守基自營門依定式從重決棍他餘穀物令各該衙門請稟處敎以竝依回啓施行礪山等邑守令拿來叚稅穀裝運政當其時使之畢裝發後待其自現拿囚事分付該道該府今年稅穀如或無幣上納係是宥旨前事竝與拿問而分揀事分付至於順天倅以其治聲之難於徑遞待稅穀畢運內移有命益加着意盡心事令道臣嚴飭分付
정조 15년 · 강
判下秋曹殺獄案覆啓
정조 15년 · 목
刑曹啓言求禮縣殺獄罪人朴同孫分付道臣亟令取服南平縣殺獄罪人崔已贊更加嚴訊期於輸款錦山郡殺獄罪人林贊儀不敢擅便請上裁敎以求禮囚朴同孫人命至重僧俗何異則殺僧無殺人之律云者不過無稽之里諺豈或倣引於此獄而醉僧之見俗人不禮不恭甚至拔刀咆喝爲俗人者乘憤犯手納之溝而不足倒執鍤柄直衝暑月醉䬣僧臍肚間厥僧之死非由於同孫而何然衝肚者雖同孫伊前納溝成甲也伊後擠倒亦成甲也此獄兇身同孫成甲之間就果是末捎正犯假使同孫犯手之時僧之死在須曳際在更遭成甲之逞恚則其所結果安知不在於後犯者乎推官之面稽言聽或有別般釋疑之證令道臣後同推出意見査究如無疑端依前嚴訊使之期於取服南乎囚崔已贊雇主之雇工視凡人雖有隔等之文而我國與中朝之制稍異死者旣非立役之漢則道啓曹讞儘有意見依回啓施行錦山囚林贊儀故與敺殺活所關而卿與道臣之意見雖相矛盾亦各有據大扺器仗則喪杖也殺之者從弟也法律之外所爲痛惡道伯之斷之死律不可謂誤用法然以卿說更究斷例敺云則可故或過情若此則贊儀之用敺律無所不可事係至親間殺越其在審克之義有難遽然決折問于大臣稟處
정조 15년 · 강
召見承旨徐美修李東顯于重煕堂
정조 15년 · 목
予曰聞慕華館路邊病幕甚多云非但有妨於行路之人且是京城至近之處則病幕出接何處不可而必於此地出送乎已出者已無及矣而此後則更勿出送此處之意招致西部官員分付
정조 15년 · 강
遞承旨李義弼以李書九代之尋遞書九以李祖承代之
정조 15년 · 목
義弼牌不進敎以聞有實病許遞前望單子八之待下批牌招察任○政院以書九在外啓請變通敎以許遞前望單子入之待下批牌招察任
정조 15년 · 강
御熙政堂行抄啓文臣親試兼行課講日次儒生殿講抄啓文臣試官蔡濟恭吳載純徐浩修李晚秀徐榮輔儒生殿講試官鄭昌順朴祐源參考官李洪載金履禧李太亨尹光普
정조 15년 · 목
予曰頃日之雨旣不浹洽而甘霈尙此遲遲誠爲可悶矣濟恭曰連見諸道狀本兩南則浹洽反有過多之慮西路與畿內似不足而秋年雖云穴農春年則八路俱有豐漸云民事誠爲多幸矣予命載純書五月不熱疑淸秋七言十韻排律親試題仍命抄啓文臣反日次儒生以次進講注書李海隣書出講章而只書章頭予曰講章何等重大而文勢相似處只書頭辭以致儒生之換讀乎大司成柳戇曰西齋掌議李雨肅在外事當出代備員而掌議薦中許多人前掌議閔章顯一竝落薦仍爲自削其名只以柳諫黃仁基李雨肅閔耆顯四人越薦而此四人亦有衆所共知之情勢不可行公者故末由出代莫重殿講時齋任不得修員不勝惶恐矣予曰年前自朝家定式俾不得自削其薦又不得落薦則設有鬧端自在勿論中何可拘礙乎各別嚴飭使之無敢如前戇曰儒生亦知有此定式而每諉之泮規如是逡巡矣予曰付黃及搢紳皆是泮規而先朝禁令皆不敢援例爲之豈獨於此而敢稱泮規不遵朝令乎一依定式擧行大抵士氣不古而弊源則多似此起鬧之事不一而足貽羞賢關莫此爲甚雖以序齒一事言之先朝飭敎果何如則近聞以一名人別坐南行云是豈成說乎凡民俊秀皆入太學王公貴人與之序齒則一名人地雖卑微均是班族且聖人敎人之道只觀其人之賢否不論地閥之貴賤則堂堂賢關豈可獨令一名人別坐南行俾不得同列乎且旣許上庠不欲比肩者尤不成說以年老人坐於年少之下亦甚無理食堂序齒何關於朝廷官爵私家名分而或別坐南行或降坐班末云者可謂萬萬無當此等事國子長旣兼師儒矯革之方豈非職責戇曰聖敎萬萬至當謹當開論諸生俾勿如前矣濟恭曰一名之別坐南行實是干和之一端令承聖敎不勝欽仰敎明浩曰日次講時上齋儒生每爲落點應講而自不居多事甚無實故近或有代以應製之例使上番翰林持此題與大司成偕往泮宮試取以來而必須善製以納之意分付於儒生處可也抄啓文臣及儒生應講訖予曰試券畢捧後試官以下更爲入侍以爲考券之地可也
정조 15년 · 강
召見承旨及親試試官于誠正閣承旨李時秀李祖承左議政蔡濟恭內閣提學吳載純楡校直提學徐浩修楡校直閣李晚秀直閣徐榮輔
정조 15년 · 목
予謂濟恭曰平安道各鎭還弊何以釐正則爲好耶西伯狀啓卿於今筵稟處而卿則詳知監兵管事情必須商量終始善爲措處可也仍命考試券考試訖敎曰日次儒生殿講入格皆是略粗居首以下不必如例論賞略儒生給紙一卷粗儒生給筆二枝墨一笏時秀曰誣人反坐法意至重鳳山罪人李極天如律處斷然後海俗庶可懲勵矣予曰伊時博詢之外多備商量而處之朝令豈可無端銷刻乎新伯下去後將何以處決云耶時秀曰限死嚴刑計云矣予謂美修曰李海隣若於日記畢修納後放送則爲日甚久一朔日記先爲粧䌙以納草記放送事分付禁府
정조 15년 · 강
命關西各鎭堡還弊査櫛以聞
정조 15년 · 목
左議政蔡濟恭啓言卽見平安監司沈頤之狀啓則盛陳各鎭堡還弊積苦之狀仍謮主鎭邑守査櫛簿書之虛實審擇穀品之精鹿流亡絕戶之指徵無處者年久腐杇之不堪民食者竝皆上聞以待處分雖欠精實不至全棄者除耗分還限年改色可合分糶者量其民總定爲鎭還以其餘數竝移傍近分此三等區別條列的知其精實者幾何荒鹿者幾何虛耗者幾何然後可合發賣者待時售價可合移轉者從便出送而較戶量穀酌量分排申嚴分留之法俾絕積峙之弊應分應留外一包穀更不得添錄於鎭堡之意嚴成節目永久遵守獜山等二十一鎭元穀雖或不多難保其十分無弊此亦一體考覈得其實狀而淸城等二十四鎭及牛峴等十七鎭竝爲逐石査櫛定執實總分等狀聞後毌論移轉與發賣向後措處之道更加審量實合事宜至於龜城還穀六千石則臣於昨年秋巡時取見各倉穀物則俱是再昨年所捧乃是未成實之半粒雖非精穀優免虛穀除耗已是特恩改色渠何敢辭乎除耗改色民皆樂從龜城穀改色一款竝令廟堂稟處矣道臣論列雖曰詳悉若依此許施則是關西有鎭堡之邑逐邑而各有一箇咸陽御史昨年咸陽之事大是罕有之恩每每行此事終涉如何臣意則先從弊劇難革處革將去其餘將不勞而理矣若論弊劇無過於江界列鎭分付道伯使本州府使輪行境內鎭堡秩秩査櫛後以其形止上聞以待朝家處分爲宜至於龜城穀六千石道臣旣已賁言其不至全殼民情又願改色則除耗改色請依狀請許施從之
정조 15년 · 강
命長淵牧子弊詳問司僕寺稟處
정조 15년 · 목
承旨李時秀啓言海西民弊不敢煩陳而至於長淵牧子牛一事爲弊甚臣將爲淵民難支之端蓋長淵爲邑與白翎鎭越海相接浦戶漁漢互相往來一有債負則白翎之民輒以島中分養之牧牛計債移給長淵之人幸其償債徒受虛簿初無一隻牛携來者而太僕牧牛間年輒增一犢當初二十餘隻之牛三十年之間增爲二百七十六隻每年十餘隻作錢上納而其數之多尙至於此過明年則又當增五六十隻旣無一隻之見存牛案所錄逐歲漸增每當作錢之除徵隣徵族遍及一境道內民瘼此最切急今若限數年竝依兒犢例作錢或買牛分送於諸牧場或盡數輸納於該寺則一邑之民庶可息肩旣無牛隻則虛多作錢亦屬可矜而此則民人輩自願竝力辦備以除來後無窮之弊民願旣如此敢達矣予詢大臣左議政蔡濟恭啓言前道臣旣知其爲道內第一痼弊固宜亟加釐革而有難指一仰對矣敎以詳問該寺草記稟處
정조 15년 · 강
園役董事地方官以下命施賞
정조 15년 · 목
敎曰局內植木播種㭪土舗莎洞口三池石築坤申池改石築培養峙鋪磚石大王橋石築龍珠橋中小石橋六處新築公廨各處撤舊營新等諸處各役聞已告完今則係關園役庶無未盡之歎此皆董事者誠勤所致豈無紀勞之擧地方官水原府使金思穆內下大豹皮一令賜給園令洪就榮金魯敬陛敍着役差使員振威縣令曺允植右職陛敍植木差使員長峰萬戶張世紈旣有昨秋植木時邊將承傳令番則勿論禿用山城中軍金㷞內下銀人絲筒介一部先爲賜給監董禆將嘉善李宗範自初效勞旣多五衛將作窠調用前五衛將申㬘相當窠調用本府哨官車道恒植木效勞旣多賞加前經歷李敬大與金樂咸呂文永效勞雖均酬勞則異豈無抑菀之心兩營堂上窠作窠調用邑校嘉善黃啓淸實役日子爲第一自初效勞最多又有勝於李運行家之偏苦其所記念豈有貴賤爲先給復仍本役除本仕給家垈仍留園底着檢植木等事嘉善金致詳自初效勞亦多移差京校待關陛實嘉義趙得卿限已身給厚料事分付本府折衝黃致郁徐大喆實役皆過五十日內外邊將除授折衝安允執金有彬金光麗竝賞加邑吏金亨擇朴在寅匠手金龍澤閔光燁園所書員李東郁等帖加成給其餘將校下吏園軍工匠等依判下令該曹該府分等施賞植木京校之自初效勞者守校朴守寬御校金禹鼎也各該本營所管津渡別將待窠令該曹單付事分付植木時應役京軍門將校軍兵效勞多者試二技其次試一技軍兵則明日先令訓將進詣北營試取將校則收置試記待下敎待令事令訓將知悉
정조 15년 · 강
遞承旨洪義榮以金履禧代之
정조 15년 · 목
義榮不爲仕進敎以許遞前望單子入之待下批牌招察任
정조 15년 · 강
有政吏曹判書洪良造兵曹判書金文淳進
정조 15년 · 목
以李東泰爲工曹參判徐有膺爲明陵參奉初仕也柳孝源爲寧邊府使李敬玉爲副總管
정조 15년 · 강
命錦山郡敎獄依大臣議施行
정조 15년 · 목
秋曹啓言錦山郡殺獄罪人林贊儀事問議大臣則左議政蔡濟恭以爲刑官之欲當以敺殺律不可謂無意見然獄體至重伏惟上裁云矣敎以依大臣議施行
정조 15년 · 강
召見義州府尹李東郁于重熙堂
정조 15년 · 목
辭陛也○予曰邊禁近來蕩然矣威生於廉須思此句語毋或泛忽也除爾此職一欲試之耳東郁曰聖敎如是諄摯敢不竭力自效乎
정조 15년 · 목
予命考泮儒應製試券訖予謂記事官徐有聞曰如此好題一不成㩘豈有次中壯元之時乎會諸侯于葵丘卽是尊周之擧而輒評王室邊人事上誠不足矣皆置落科次中壯元事涉如何改以次上爾其持此試券出往泮宮頒示儒生詳諭此意仍以此意更使製進而收券以來可也昨日平易之題如是不成樣故今番則出給稍難之題此意竝須及之儒生若或難之而不能製進云則入來微稟也
정조 15년 · 목
以鄭國仁爲高城郡守
정조 15년 · 강
判下御製碑石奉立差使員以下別單
정조 15년 · 목
咸鏡監司李文源以御製碑石奉立差使員以下別單馳啓敎以地方官及差使員加資依前此立碑時已例捧傳旨係是三朝御製追述之事自有所重而國初立碑時月日雖不可考自肅廟朝先朝至于今番事役皆在是月事若不偶政官牌招開政下批其餘禆校匠手施賞參量判下亦令今日擧行卿及草圖書書寫官內下虎皮一令賜給卿其知悉事回諭
정조 15년 · 강
園所植木時赴役軍命令各該營施賞
정조 15년 · 목
訓局以園所植木各營赴役軍試取入格書入啓敎以依別單判下令各該營施賞事分付應射將校卿率領明日待令於春塘臺可也
정조 15년 · 강
命抄啓文臣金憬等附過放送
정조 15년 · 목
義禁府啓言抄啓文臣金憬尹寅基申星模課講時連三次居不各笞五十收贖解見任別敍敎以附過放送
정조 15년 · 강
江原監司尹師國疏陳病狀仍乞遞賜批
정조 15년 · 목
批以藩任豈可輕遞卿其勿辭行公
정조 15년 · 강
詣中日廳行抄啓文臣試射還御暎花堂行宣傳官試射試官吳載純徐浩修朴祐源洪仁浩○趙心泰李漢豊申鴻周
정조 15년 · 목
具戎服乘輿出延生門御中日廳試官以下行禮載純曰抄啓文臣懸頉者八人而韓興裕以情勢不爲入來試官李益運以病不得入來云矣予曰伊時情勢令何更引韓興裕使之卽爲入來應射李益運亦使之入來可也命試官等就位試射乘輿還御暎花堂命試官行禮園所植木時各營門赴役將校試射頒賞訖命侍衛宣傳官等近前敎曰向者以爾等軍服之必用縀屬有敎禁之矣今果有效乎爾等一人所着幾爲中人十家之產則別軍職則新差時例有自上所給者猝難變革而爾等貧富旣不均一人過侈百人效之謂之時體必欲跂而及之雖至貧者某條苟同於時俗以衣服觀之貧富一般糜財之悶姑無論其在尙倫之義豈容若是此所以朝家之必欲痛禁者也宣傳官等曰伊時聖敎之後無敢一毫違越者矣予曰雖以爾等氊笠纓子言之皆用正密花正密花從何處如是多得人人皆用乎造密花二十四件下于爾廳此後則所謂正密花一切勿用以此留置廳中而以其廳財隨傷隨改永久輪用可也且冠纓之琥珀卽堂上所用而近來侈風日盛無論文蔭武堂下參下若非琥珀則不懸是豈爲文章表貴賤之意乎心泰曰聖敎如此禁琥珀而代用紫㻴瑚則似好矣予曰若一竝用紫㻴瑚則其弊似不下於琥珀心泰曰紫㻴瑚卽堂下珮纓故古亦用之矣予曰卿須出去與將臣及兵判相議先從琥珀一切禁齗代用之節紫㻴瑚紫水晶白水晶間更入商量定式好矣予曰筒介弓禁斷之後果不如前耶侍衛宣傳官令欲試射訓將與行首宣傳官下去監試體箭各二矢使之發射而矢不及百步者皆錄來心泰鴻周承命率宣傳官等下臺試射訖命拾百步內所落矢以來別軍職李潤謙拾進告曰一矢則無刻名矣予使之査覈潤謙曰朴宗柱云矣命拿入敎曰刻名法意何等重大而不爲刻名何也宗柱曰昨夜始得他人弓矢忙急未及刻名罪當萬死矣予曰文臣如兵郞之猝除忙急則雖裹紙書名不敢佩無名矢則忙急未及刻名云者何也爾是儒家之人姑此參酌後勿如是也又命發矢不及百步人李漢棟曺翰振吳應常李尙德李厚培呂文永韓泳金樂海金▣一竝拿八敎曰前後申飭何如而必用所謂筒介弓不堪射八十步者耶爾等不有飭敎之罪宜當繩以重辟而以三令五申之意姑且參酌若或後又故犯焉逭當律命拿出仍乘輿詣冊楓亭
정조 15년 · 강
御熙政堂行應射抄啓文臣及應製儒生頒賞
정조 15년 · 목
敎曰今年春季朔抄啓文臣朔試射副司直嚴耆十五巡四十三分居首全布二巡依文臣朔試射例陛六其餘依例分等施賞應射抄啓文臣應製入格儒生行禮予曰內閣吏招人戶工郞亦使之待令命入格儒生陛殿進士李光顯進伏予曰汝則每榜壯元誠奇異矣命誦入格試券生員尹愭進前予曰爾文則可謂實才進士安光宇進前予曰爾亦善文及第似當不久爲之仍命此以下儒生速速進奏姓名使之還復可也進士尹浣等三十七人以次進伏奏姓名至李弘達予曰何其文體之如是耶至宋翼淵予曰作表幾首乎翼淵曰三百餘首矣至崔翼運予曰八十老人何以製納乎至吳霑予曰爾在濟州乎霑曰然予曰何時上來乎霑曰昨年八月上來矣至尹行敬予曰末句落䪨何也知之而呈納乎行敬曰不知而然矣儒生等還復位應製儒生應射文臣頒賞訖下酒肴曰試射無分抄啓文臣行罰杯也金啓洛韓興裕金憬以次起飮予曰旣有罰杯則不可無賞杯試射壯元亦賜一杯嚴耆躊躇不能飮予曰旣異罰杯不必强其不能何妨少飮耶古有醉之以酒以觀其德之語抄啓文臣中如有能飮者各飮一杯儒生中亦有能飮者耶非勸崇飮欲寓觀德之意隨量爲之好矣文臣之承命起飮者纔五之一儒生亦多不能飮者予曰非勸崇飮以觀德爲敎則不飮者居多殊無命飮之本意儒生則勸飮抄啓文臣中不飮者當行罰杯計數書入文臣等一齊起詣樽前予笑曰一齊起矣此是令前令後不起之人飮罰次使之還復位儒生飮酒者或有多取酒肴者禮院吏禁之予曰安用禁爲使之任意取去也敎抄啓文臣曰今則日已暮矣爾等終日試射想多疲困罰杯當於後日爲之不飮者幾人乎時秀曰二十四人矣○敎曰日次儒生殿講時上齋生之受點應講輒書自不殊欠誠實以應製爲之出於務實之意賦居首三中進士李光顯表居首三下一生員尹愭各四書中一件賜給表三下二進士安光宇賦三下進士尹浣生員李光輔進士任履周表草三下生員李弘達進士宋翼淵各紙二卷筆三枝墨二笏賜給表次上進士柳之羽李鍾夏任希復生員朴曾煥進士李㷞賦次上進士李彥圭洪樂文生員申百祿進士李日煒生員崔翼運表草次上生員金處巖進士徐俊輔生員姜忠永進士徐冕輔生員安光集成永愚韓錫春徐有望進士金厚淵生員李厚延進士李漢德賦草次上生員權丕應進士李翼林翰儒金龍翰孟大賢生員李在寬金鎰進士金碩鉉生員吳霑進士申秉生員尹行敬竝考例施賞
정조 15년 · 강
命司饔奉事李義述推考下吏懲治
정조 15년 · 목
司饔院啓言本院葦魚所所封物種數爻零星事之駭忽莫此爲甚當該監捉官奉事李義述令該府拿問嚴處該吏令攸司請從重科治敎以官員推考下吏自本院懲治
정조 15년 · 강
命長淵牧牛永除二百二首其餘百首以兒犢例納錢
정조 15년 · 목
備邊司啓言長淵縣牧子牛難支之端草記稟處事命下矣司僕牧牛根因詳細考閱則長淵牧牛初無設置年條以牛隻言之辛卯壬辰兩年所錄爲二百三四十首而自癸巳至壬寅減爲一百餘首此則似是多數發賣而然自甲辰至庚戍又增爲二百六七十首至於今年以該寺規例言之每年四禾以上雄牛十三首作錢會錄雌牛則每年取息而其用處則本寺若應辦當次則以上項牛作錢用之進上酪牛十二首十年一次劃給廛人矣長淵旣無牧場則牧牛名色旣甚不當況且初無一隻牛持來而紙上虛簿逐歲增加曰以每年雌息者輒加於十三首作錢之數今至爲二百三百而徵隣徵族之弊遍於一境此固萬萬矜惻其所革罷固當不俟終日而第念應辦所用若無出處則此於該寺事係悶切今若就三百二首之內永除其二百二首之數其餘百首以兒犢例盡數發賣納錢於該寺無或使一牛留簿本縣則在該縣可以除切痼之弊在該寺亦得免全失之患若其以發賣之價從長處置不失日後需用之資都係該寺之善爲方略而已請以此分付允之
정조 15년 · 강
命兵曹鐵箭試取別單還下
정조 15년 · 목
該曹啓言平安道鐵箭遠射武士試取事命下矣武士崔尙天等八人昨已齊到故今日進詣南別營鐵箭試取一百五十步以上入格者只是一人別單書入而鐵山出身鄭敬行義州出身白仁哲雖未準一百五十步而旣有先試草記之命試取步數單子以入敎以諸武將試取時鄭敬行白仁哲亦皆一體試取事分付別單還下此下次次書入監試營門懸註可也
정조 15년 · 강
掌令鄭景祚疏請定順王后事實纂輯及彰節祠位次稟裁仍乞遞賜批